— Сёння ўвогуле чытаюць нашмат менш, чым раней. Такая цяпер нелітаратурная эпоха — залішне прагматычная, маладухоўная. Тым не менш і ў наш час я часта сустракаю шчырых прыхільнікаў творчасці Шамякіна, і нават далёка не заўсёды людзей толькі сталага веку. Прычым пераважная большасць чытачоў гаворыць, што менавіта Шамякін — іх любімы з беларускіх пісьменнікаў. І зразумела чаму. Людзі стаміліся ад хаосу, тлуму, герояў-разбуральнікаў, а Шамякін уздымаў чалавека, высвечваў у ім лепшае. Дзейны, актыўны герой і цеплыня адносін паміж людзьмі — вось што найперш характарызуе творчасць Шамякіна.